  Виталий Пронин Туннэысен Россиын кутскиз гурт удысъя микроперепись. Кыстӥськоз со 30-тӥ гудырикошконозь. Фото: архив "Удмурт дунне"Лыдъямын-чотамын луозы гурт хозяйствоос, фермеръёс, пудо вордӥсьёс, сад-бакча возисьёс. Оглом лыдъян-чотан пыр ортчозы шаерысьтымы 233 сюрс объектъёс. Перепись возьматоз, кыӵе воштӥськонъёс луизы берло аръёсы гурт удысын. Лыдъясь-чотасьёс калыке потозы ни 1-тӥ августэ. Соосты тодманы луоз вож дӥсьсыя, бордазы котькудӥзлэн луоз удостоверенизы. Соос юалляськозы, кӧня музъем гыриське-кизиське, кӧня пудо вордӥсьёс, бакча емыш будэтӥсьёс но мукет. Лыдъясьёслы юрттозы беспилотникъёс но. Туала тӥрлыкез та вакытэ Россиысь 6 улосын гинэ ужазы куто. Беспилотникъёс лобалозы Алнаш ёросысь Азаматын, Варзи-Ятчиын, Вавож ёросысь Кионгуртын, Гурезь-Пудгаын, Яр ёросысь Бачумовоын, Дизьминоын. Переписез радьясьёс верамъя, ужрад шараялоз гурт удысын воштӥськонъёсты, юрттоз пудо, емыш будэтӥсьёслы юрттэт сётонэз радъяны. Переписьлэн нырысетӥ йылпумъянъёсыз лэсьтэмын луозы ни 2021-тӥ арлэн пумаз. Ангелина Снигирева  